Edinburgh isch ä riesigi Stadt!    Hüt simmer zerscht id Stadt gfahrä und sind inän Seightseeing-Bus iigstiigä. Alli Sehenswürdikeitä hemmer im Schnelldurchgang aglueget und hend en erschtä (zweitä, noch gescht Obig) Iidruck übercho. Was eim halt grad sofort is Aug stosst isch s'Edinburgh-Castle. Das isch es au gsi, wa d'Nicole und ich  aschlüüssend go aluegä sind.    Üs hett das sehr guet gfallä, mir hend än dütschä Audioguide kauft und hend a allnä Eggä uf Dütsch erfahrä, was do grad alles gloffä isch. Bsunders beeindruckend isch diä Schottisch Chronä, dä Zepter und s'Schwert gsi! Diä uraltä und gschichtsträchtigä Relikt nur ä Schiibädicki entfernt...    Zwei Stund hemmer üs verwiilt i däm Schloss. Nochene simmer no äs bitz dur d'Strossä gloffä wos unzähligi Lüüt gha hett wo eim versuchet hend irgend ä Show aztrüllä und  no meh hetts verruckti Lüüt gha... Edinburgh isch glaub ä Stadt, wo sich diä komischä Lüüt träffät     Am Obig simmer denn z'Fuess an Port Leith gloffä wommer imenä ganz herzigä Reschtaurand mega guet gessä hend. Han äm Peter sis Steak scho ächli vergönnt, diä Sauce hett sehr fein usgseh.